**Luxusszennyezést biztosítanak a luxushajók  
Revolife.hu | szerző: Wastrel**

Miközben a szegények egyre csak szegényednek, az USA és az Egyesült Királyság gazdagjai számára egyre több csábító hajóút áll rendelkezésre. Ráadásul évről évre egyre megalománabb kinézetű bárkákon szelhetik az óceánt. Közülük az egyik legnagyobbat, az MS Oasis of the Seas-t például a gazdasági válság kellős közepén, 2009 végén avatták fel a publikumnak.

A burzsujok egészségéért aggódó brit Channel4 stábja egy titkos akció keretében felmérte, mennyire számítanak ezek a monstrum hajók biztonságosnak az utasokat és a környezetet ért terhelés szempontjából. Még az egyik óceánjáró fedélzetére is fellopakodtak, és több ponton szorgosan méricskélték az elszálló ultrafinom porszemcsék koncentrációját. Ezek olyan részecskék, melyek vannak annyira aprók, hogy lerakódjanak a tüdőben, emellett az asztmás emberek számára súlyos rohamok előidézői lehetnek.

Az angol P&O Cruises cég által birtokolt Oceana nevű hajón, mely 2000 ember csónakáztatására alkalmas, mintegy 84.000 ultrafinom szemcsét mértek egy köbcentiméteren, míg közvetlenül a kürtők mellett ez a mennyiség 200.000 fölé is felkúszott! A stáb szerint a szennyeződés eme mértéke még a híresen bűzösnek számító Shanghai vagy Újdelhi iparvidékek környékén is extrémnek számítana, valamint ötször akkora, mint a London legszennyezettebb részeként számon tartott Piccadilly Circus 38.400-as értéke.

A fedélzeten napozó vendégek, valamint az őket kiszolgáló személyzet vannak leginkább kitéve ennek a szennyezésnek. A levegőben szálldosó füst többek között üvegház-hatást fokozó gázokat, valamint kén-dioxidot és nitrogén-oxidokat is tartalmaz. A legmegdöbbentőbb tény, melyet a stáb tudomására hoztak, hogy egy-egy luxus óceánjáró útja során kb. annyi káros gázt bocsájt a levegőbe, mint egymillió személyautó.

A „Dispatchers” című műsor riporterei ráadásul nem is a legnagyobb halat fogták ki: a már említett Oasis of the Seas egyetlen útja alkalmával 6000 embert visz magával.

<http://www.independent.co.uk/news/world/pollution-cruise-ships-po-oceana-higher-piccadilly-circus-channel-4-dispatches-a7821911.html>

<https://en.wikipedia.org/wiki/MS_Oasis_of_the_Seas>