**Egy részeg angol a világ első embere, aki élve átúszta a Hoover-gátat  
Revolife.hu | szerző: Wastrel**

Miközben a Hoover-gát lassacskán századik születésnapját ünnepli (hamar „elúszik” ám a hátralévő 19 év…), az építmény történelmében még soha nem akadt élő példa a gát mögött felhalmozott víztömeg átúszására. Jelentések szerint az elmúlt tíz évben körülbelül 275 ember halálozott el a gát közelében. Nem tudni, ezek közül hányan voltak azok, akik úszkálni szerettek volna a Mead-tónak elnevezett tározóban.

Arron Hughes, 28 éves angol targoncás viszont úgy gondolta, nem VV-előtaggal szeretne világméretű celebségre szert tenni. Ehelyett egy Las Vegas-i legénybúcsúból bekövetkező részegsége okán döntött úgy, egyáltalán meg se kottyanna neki a maratoni táv. Ezért hasonlóan nem szomjas barátai sűrű bíztatásai és ovációi hatására nekivágott a mintegy fél óra hosszú útnak.

A férfi többször a gát fala felé sodródott, és félúton majdnem magával szippantotta a turbina sodrása, ám végül épségben átúszta a 150 méter mély és 250 méter széles tavat. Az üzemeltetők szerint kizárólag azért élhette túl az esetet, mert a gát 10 turbinája közül 9 épp ki volt kapcsolva. A hőstettért járó fogadóbizottság sem maradt el, Hughes-t rendőrök kísérték a helyi kapitányságra, hogy kipihenhesse az úszkálás és a legénybúcsú fáradalmait.

Hughes a spontán rendezvény után így nyilatkozott: „Nem bánok semmit, még tetoválásom is van hasonló felirattal, ilyen ember vagyok én.”

A részeg angol vakmerő tettéért 330 dolláros bírságot kapott.

<http://www.independent.ie/irish-news/news/drunk-tourist-thought-to-be-the-first-person-to-survive-swim-across-hoover-dam-36124859.html>

vv-előtag: <https://hu.wikipedia.org/wiki/Való_Világ>