**Bevezetés a piros pirulába 3.: A létra-elmélet  
Férfihang.hu | szerző: Wastrel**

Az első két fejezet alkalmával tisztáztuk a legfontosabb következményeket azzal kapcsolatban, mivel jár, ha valaki a piros pirula lenyelését választja. Amennyiben ezen sorokat olvasod, remélhetőleg azt jelenti, teljes mértékben készen állsz a keménynél keményebb igazságok befogadására. Ezt követően minden egyes alkalommal egy-egy fogalmat vagy kifejezést járok körbe, megvizsgálom annak jelentését, valamint demonstrálom, milyen hatással is van az adott fogalom a férfi életére, végezetül pedig, ahol lehet, néhány kisebb példával szemléltetem az adott ismeret gyakorlati hasznát.

**Létra a mennybe**

Kezdjük a sort egy könnyed és játékos elmélettel. Minden férfi a világon (kivéve talán a „másképp gondolkodók”) a nőket azonnal kapcsolatra alkalmas anyagként kezeli (az összes nőt, akit megismer). Ezeket a nőket kinézet alapján rangsorolja. A rangsorolás legjellemzőbb módja az ún. tízes skála, ahol minden nőismerős kap egy pontszámot 1 és 10 között. Ennek a skálának minden fokozatát megfeleltethetjük egy képzeletbeli létra 1-1 fokának. Ezen a létrán a nők alapvetően 3 nagy csoportba kategorizálódnak:

* 5-ös alatt: nem párkapcsolati alapanyag, de ínséges időkben szóba jöhetnek, mint alkalmi szexpartner, természetesen ismerősök előtt letagadva a „balesetet”.
* 5-7: az ideális, feleségnek való alapanyagok. Ők azok, akikkel minden további nélkül le lehet élni egy életet.
* 8-10: az elérhetetlen kategória. Minden férfi utánuk vágyakozik, de csak a legjobbak kaparinthatják meg őket. Mivel elérhetetlenek, nagy eséllyel egy nem alfahím a barátzónába kerül náluk, ám sok férfi státuszát már az növeli, ha ilyen nők egyáltalán szóba állnak velük, ezért kerülnek fel a létrára.

Nincs olyan nőismerős, aki ne kerülne fel a létrára, leesni a süllyesztőbe kizárólag azok fognak, akikkel mindennemű kapcsolat megszakad. Egy nő feljebb kerülhet a létrán, amennyiben érdeklődési jeleket mutat a férfi felé, és a férfi feltételezi, hogy hajlandó lesz lefeküdni vele a közeljövőben.

**Létra a purgatóriumba**

A nők velünk férfiakkal ellentétben tudatosan nem, tudat alatt mégis értékelnek bennünket. Erre azonban nem tízes skálát használnak, hanem ún. bevásárlólistát. Értékelésükben a férfi státusza és kinézete egyaránt számít, virtuális pontszámunkat pedig az tornássza feljebb, ha minél több tulajdonságnak megfelelünk a listájukon. Lássuk tehát, a módosított feltételek figyelembevételével az ő létrájuk hogyan néz ki.

A jó hír az, hogy a létrára vonatkozó szabályok hasonlóak, mint a férfiakénál, azzal az apró különbséggel, hogy a nők számára nem létezik az elérhetetlen kategória fogalma (fő az önbizalom, ugyebár), így a létra tetejére azok a férfiak kerülnek, akiket saját maguk számára a legjobb férj-alapanyagnak tartanak. A rossz hír pedig, hogy a nőknek nem egy, hanem két darab létrájuk van. Az első létrára kerülnek fel a férfiakéhoz hasonlóan a párkapcsolatra alkalmas egyedek, míg a második az ún. barát-létra, ahova azokat pakolják, akik párkapcsolati szempontból számukra érdektelenek, ám nem vágják el velük végérvényesen a kapcsolatot, mivel – a létrán való elhelyezkedésük függvényében - az adott srác kiválóan alkalmas marad együtt lógásra, vagy a lány házi feladatának megírására. Biológiai értelemben az első létrára azok a férfiak helyeződnek, akikkel a nő hajlandó szexelni, míg a másodikra azok, akikkel kizárt a közösülés lehetősége.

**Létra a pokolba**

A nők tehát a férfiak tudta nélkül két létrára pakolják fel őket, és ami a legborzalmasabb, hogy senki nem is sejtheti, melyikre került fel éppen. Nyilvánvalóan egy tapasztaltabb és szemfülesebb fiú be tudja lőni, melyik létrába is kapaszkodik éppen. Egyértelmű a helyzet akkor, ha az alábbiakhoz hasonló mondatok hagyják el a lány száját:

* „Olyan vagy számomra, mintha a bátyám lennél.”
* „Veled bármikor lehet beszélni mindenféléről.”
* „Te olyan kedves vagy.”
* „Segítesz a házi feladatomban?”

Ez esetben a srác a barát-létrára került. Felmerülhet a kérdés, létezik-e átjárás a létrák között, azaz át lehet-e ugrani egyikről a másikra. Mivel a férfit a társadalmi státusza, valamint kinézete határozza meg, egyértelműen nőnek az esélyei, miután külsejét vagy anyagi helyzetét javítja. Ez esetben nem lehetetlen a barátzóna megszüntetése, azaz, hogy a nő áthelyezze őt a párkapcsolati létrára. Azonban fejlődés nélkül, pusztán sóvárgás útján az ugrás lehetetlen, ebben az esetben a próbálkozás (például randi kicsikarása) visszautasítással jár, és a krízis hevességének függvényében a srác a barát-létrán is lejjebb kerül, vagy a kapcsolat teljesen megszakad.

**Néhány speciális eset**

A fenti információk alapján mindenki egyértelműen felmérheti, saját maga mely létrán és milyen pozícióban helyezkedik el, akad azonban két speciális eset, melyek talán kis magyarázatot igényelnek. Az egyik példa az érzelmi ribancok esete. Ők azok a férfiak, akik rendkívül intim viszonyban vannak a nővel, akár összebújásig is eljutnak vele, szexre azonban nem kerül sor. A nő megkapja, amit akar (intimitás és szeretet), a férfi viszont semmit. Ez a nyomorúságos szituáció akkor lép fel, amikor a férfi a barát-létra csúcsán helyezkedik el, azonban nem tud átugrani a kapcsolat-létrára. Egyértelmű, hogy a nő nem lépne intim viszonyba vele, ha nem tartaná valamennyire vonzónak, így az efféle szituáció okozója a férfi alacsony státusza. A pénzügyi helyzet javítása és csajozási képességek fejlesztése segíthet átlendülni ezen a nyomorúságos szakaszon.

Minden férfi titkos vágya egy „barátság extrákkal” kapcsolat, azaz amikor elköteleződés vagy bármiféle közös jövőre tett ígéret nélkül rendszeres szexre kerül sor. Ez a szituáció is belefér a létra-elmélet kereteibe. Lényegében a férfiaknak nincs elköteleződés-létrájuk, így tehát a szex nem kizárólag hosszú távú párkapcsolatban képzelhető el. A „barátság extrákkal” szereplői azonban a létra-elmélet szerint nem barátok. Tudvalevő, hogy a nők a kapuőrei a szexnek, a férfiak viszont az elköteleződésnek. Ebben a szituációban tehát az érzelmi ribanc státusz ellentéte valósul meg, azaz a nő a párkapcsolati létrája csúcsára helyezi a férfit, a férfi azonban erősen kontrollálja elköteleződési vágyát.

Végezetül lássuk a létra-diszparitás példázatát. Előfordulhat, hogy a két fél a párkapcsolati létráján eltérő pozícióba helyezi a másikat. Ilyen diszparitás jön létre például akkor, amennyiben egy gazdag és sikeres fickó csúnya nőt vesz feleségül. Ilyenkor a nő nagy eséllyel akkor sem hagyja el a férfit, amennyiben az burkolatlanul csalja őt. Az ehhez hasonló szituáció az önértékelés leépüléséhez vezet. Ebben a helyzetben a nő mindent megtesz a férfi kedvéért – túlkompenzál -, annak ellenére, hogy az esetlegesen nem érdemelné meg. Az ilyen diszparitások vezetnek az egyik fél elnyomásán alapuló házassághoz.

Források:

https://www.youtube.com/watch?v=p0zLlsvuqtc

http://www.manipudating.com/lesson-03-ladder-theory-explained1.html#.VS-WFKak9tM

http://www.laddertheory.com/